આ સુમી સૌરભ સાથે લગ્ન કરી ઘરમાં આવી ત્યારથી જ સુધાબહેનને દીઠે ડોળે જરાયે ન ગમે. સુંદર તો ખરી, પણ ક્યાં સુધાબહેનનું તેજસ્વી-દમામદાર વ્યક્તિત્વ અને ક્યાં આ સાદી-સીધી સાવ સામાન્ય દેખાતી છોકરી ! સુધાબહેનનું ચાલે તો આર્યસમાજમાં દશ માણસોની હાજરીમાં થયેલ આ લગ્નને – આવી વહુને – સ્વીકારે જ નહિ, પરંતુ યોગેશભાઈ પાસે દરેક વાતમાં પોતાનું ધાર્યું કરાવી લેનાર સુધાબહેનનું આ બાબતે કાંઈ જ ચાલ્યું નહિ. અને કોઈ જ સાજ-શણગાર-ઘરેણાં વિના વહુએ કોઈના જરા સરખાય આવકાર વિના જ ગૃહપ્રવેશ કર્યો. હા, આ સુમીના આવતાં સુધાબહેનને એક નિરાંત થઈ, હંમેશાં ટકટક જેવાં લાગતાં સાસુમાને સુમીએ બરાબર સંભાળી લીધાં હતાં. આમ તો આ ઘરની જવાબદારી એમણે ક્યારેય માથે રાખી જ ન હતી, તેમની સામાજિક-સાંસ્કૃતિક પ્રવૃત્તિઓમાંથી ઘર-પરિવાર માટે ભાગ્યે જ તેમને સમય મળતો. પણ આ સુમીના આવ્યા પછી સાસુ-પતિની રોજે રોજની ફરિયાદો અને સલાહો સાંભળવામાંથી તેમને મુક્તિ મળી ગઈ હતી, એટલા પૂરતાં તેઓ ખુશ હતાં.